SKRIFTLIG FORESPØRGSEL E-0587/02

af Guido Bodrato (PPE-DE), Massimo Carraro (PSE)og Monica Frassoni (Verts/ALE) til Kommissionen

(6. marts 2002)

Om: Manglende miljøindvirkningsvurdering

Den italienske region Veneto har under anvendelse af artikel 27 i regionslov nr. 10/99, der ved en begrundet udtalelse af 3. august 2000 vedrørende visse italienske regionsloves herunder bl.a. Regionen Venetos lov uoverensstemmelse med EU's gældende miljøbestemmelser er vurderet ulovlig, eftersom den er uforenelig med EU's principper vedrørende miljøindvirkningsvurdering (direktiv 85/337/EØF(1)), endnu en gang givet tilladelse til etablering af en losseplads i kategori 2B

til bortskaffelse af forrådnelig papirmasse. Lossepladsen skal efter planen etableres i Silea Kommune (i provinsen Treviso) uden forudgående miljøindvirkningsvurdering, hvilket strider mod principperne om forebyggelse og forsigtighed i europæisk fælles akt fra 1986, som gennemførtes i Italien ved lov nr. 909/1986.

Lossepladsen får konsekvenser for en del af via Claudia Augusta, der forbandt det antikke Rom med Nordeuropa og er af fællesskabsinteresse, og grænser op til Sile-parken.

Men arbejdet fortsætter til trods for det skrøbelige vandførende jordlag og hydrogeologiske system.

Kan Kommissionen som følge af modsætningen mellem artikel 1 i regionslov nr. 14 af 8. maj 1989 og Århus-konventionen af 25. juni 1998 som gennemført i Italien ved lov af 16. marts 2001, eftersom ethvert søgsmål fra borgerne forbydes, oplyse, om Regionen Veneto eventuelt har krænket fællesskabsprincipperne, og hvilke forebyggende foranstaltninger den agter at træffe for straks at få arbejdet indstillet?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(4. april 2002)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, det være sig før eller efter ændringen heraf ved Rådets direktiv 97/11/EF af 3. marts 1997(1), skal medlemsstaterne træffe de nødvendige foranstaltninger, for at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. Projekter, der er omfattet af direktivet, er nærmere angivet i bilagene hertil.

I henhold til direktiv 85/337/EØF før ændringen heraf skal projekter, der henhører under bilag II, gøres til genstand for en vurdering af virkningerne på miljøet (VVM), når medlemsstaterne finder, at dette er påkrævet på grund af projekternes karakter. Dog anses medlemsstaterne for at være forpligtet til at foretage en forhåndsvurdering med det formål at fastslå, hvorvidt projekter henhørende under bilag II nødvendigvis skal være genstand for en VVM-procedure. Ifølge direktiv 85/337/EØF som ændret skal medlemsstaterne, for så vidt angår projekter omfattet af bilag II, ved hjælp af en undersøgelse i hvert enkelt tilfælde, eller grænseværdier eller kriterier fastsat af medlemsstaten selv afgøre, om projektet skal vurderes i henhold til artikel 5 til 10. Denne metode kaldes screening.

På grundlag af de informationer, det ærede medlem er fremkommet med, er det Kommissionens opfattelse, at det projekt, forespørgslen henviser til, kunne falde ind under direktiv 85/337/EØF, specielt under kategori 11 c i bilag II til Rådets direktiv 85/337/EØF før ændringen heraf (anlæg til bortskaffelse af industri- og husholdningsaffald, for så vidt disse ikke er omfattet af bilag I), og/eller kategori 11 b i bilag II til direktiv 85/337/EØF efter ændringen heraf (anlæg til bortskaffelse af affald projekter, som ikke er omfattet af bilag I).

I det foreliggende tilfælde vil Kommissionen, eftersom den intet kender til den situation, det ærede medlem har beskrevet, træffe de nødvendige foranstaltninger for at indhente detaljerede informationer herom, samt inden for rammerne af de beføjelser, den har fået overdraget ved EF-traktaten, sikre, at fællesskabslovgivningen overholdes.

Skulle Kommissionen nå til den slutning, at fællesskabsretten bliver overtrådt i det foreliggende tilfælde, vil den som EF-traktatens vogter ikke tøve med at træffe alle nødvendige forholdsregler, herunder iværksætte overtrædelsesprocedurer efter artikel 226 i EF-traktaten, med henblik på at sikre overensstemmelse med fællesskabslovgivningen på området.

(1) EFT L 73 af 14.3.1997.